CELEX: 32006R0730
Language: hu
Date: 2006-05-11 00:00:00
Title: A Bizottság 730/2006/EK rendelete ( 2006. május 11. ) a légtér 195-ös repülési szint fölötti osztályozásáról és a látvarepülési szabályok szerinti járatok e szint fölötti útvonaláról   (EGT vonatkozású szöveg)

16.5.2006   
            
            
               HU
            
            
               Az Európai Unió Hivatalos Lapja
            
            
               L 128/3
            
         
      A BIZOTTSÁG 730/2006/EK RENDELETE
   
   (2006. május 11.)
   a légtér 195-ös repülési szint fölötti osztályozásáról és a látvarepülési szabályok szerinti járatok e szint fölötti útvonaláról
   (EGT vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a légtérnek az egységes európai égbolt keretében történő szervezéséről és használatáról szóló, 2004. március 10-i 551/2004/EK európai parlamenti és tanácsi rendeletre („légtérrendeletre”) (1) és különösen annak 4. cikkére,
   tekintettel az egységes európai égbolt létrehozására vonatkozó keret megállapításáról szóló, 2004. március 10-i 549/2004/EK európai parlamenti és tanácsi rendeletre („keretrendeletre”) (2) és különösen annak 8. cikke (2) bekezdésére,
   mivel:
   
               (1)
            
            
               A nemzetközi polgári repülésről szóló, 1944. évi Chicagói Egyezmény 11. melléklete 2. fejezetének (6) bekezdése (3) előírja a légtérnek a meghatározott kiterjedésű légiforgalmi szolgálati légterek szerinti, A-tól G osztályig betűrend szerinti megjelölésű osztályozását, amelyeken belül meghatározott típusú járatokat lehet működtetni, és amelyek vonatkozásában külön légiforgalmi szolgálat és működési szabályzat kerül meghatározásra.
            
         
               (2)
            
            
               Az Európai Szervezet a Légi közlekedés Biztonságáért (Eurocontrol) az 549/2004/EK rendelet 8. cikke (1) bekezdésével összhangban azt a megbízást kapta, hogy vizsgálja meg az egységes európai égbolt harmonizált légtérosztályozási rendszerét. Az ennek eredményeként 2004. december 30-án és 2005. április 30-án elkészült megbízási jelentések javaslatot tesznek a C osztályú légtérnek a 195-ös repülési szint fölötti légtér megfelelő osztályozásaként történő bevezetésére. Ez a rendelet teljes egészében figyelembe veszi a megbízási jelentéseket. Annak érdekében, hogy a tagállamok az osztályozást egységesen alkalmazzák, szükséges a harmonizált légtérhasználati osztályozás, valamint a látvarepülési szabályok szerinti járatokra vonatkozó harmonizált előírások megállapítása.
            
         
               (3)
            
            
               Míg a légtérnek ebben a rendeletben nincs meghatározott felső határa, a 195-ös repülési szint fölötti osztályozásának következetesnek kell lennie valamennyi ebben a légtérben alkalmazott járat vonatkozásában.
            
         
               (4)
            
            
               A nemzetközi polgári repülésről szóló, 1944. évi Chicagói Egyezmény 2. melléklete 4. fejezetének 5. bekezdése (4) korlátozásokat vezet be a 290-es repülési szint fölötti, látvarepülési szabályok szerinti járatok („VFR szerinti járatok”) számára csökkentett függőleges elkülönítésű légterek (RVSM – Reduced Vertical Separation Minimum Areas) tekintetében, míg az Egyezmény (4) bekezdése engedélyezéshez köti a 200-as repülési szint fölötti VFR szerinti járatok működtetését.
            
         
               (5)
            
            
               A VFR szerinti járatok 195-ös repülési szint fölötti (beleértve a 285-ös repülési szintig tartó és afölötti repülési szintet) működtetése engedélyezési eljárásainak nyilvánosaknak és átláthatóaknak kell lenniük valamennyi tagállamban, a törvényes VFR szerinti járatok működtetésének, illetve a légiforgalmi szolgálatok (ATS) rugalmasságának korlátozása nélkül.
            
         
               (6)
            
            
               A tagállamok biztonságos átmenetet biztosítanak a 195-ös repülési szint fölötti légtér C osztályú légtérré történő váltásához. Mivel a tagállamoknak idő szükséges a légtérosztályozás módosításához, e rendelet csak 2007. július 1-től alkalmazandó.
            
         
               (7)
            
            
               Az e rendeletben előírt intézkedések összhangban vannak az egységes égbolttal foglalkozó bizottság véleményével,
            
         ELFOGADTA EZT A RENDELETET:
   1. cikk
   Tárgy és hatály
   (1)   E rendelet harmonizált légtérosztályozást hoz létre, amelyet a 195-ös repülési szint fölött kell alkalmazni, valamint harmonizált légtér-hozzáférési követelményeket határoz meg a látvarepülési szabályok szerinti járatok számára, erre a légtérre vonatkozóan.
   (2)   Az 551/2004/EK rendelet 1. cikkének (3) bekezdésével összhangban e rendeletet a Nemzetközi Polgári Repülési Szervezet európai (ICAO EUR) és afrikai (ICAO AFI) körzetein belüli légtérre kell alkalmazni, amelyre vonatkozóan a tagállamok biztosítják a légiforgalmi szolgálatokat.
   2. cikk
   Fogalommeghatározások
   Az 549/2004/EK rendelet 2. cikkében megadott vonatkozó fogalommeghatározásokon kívül a következő fogalommeghatározások alkalmazandók:
   
               1.
            
            
               légtérfoglalás: meghatározott volumenű légtér, amely ideiglenes hatállyal a felhasználók egyes csoportjai kizárólagos vagy egyedi használatára van fenntartva;
            
         
               2.
            
            
               légiforgalmi szolgálati egység: olyan polgári vagy katonai egység, amely légiforgalmi szolgáltatások nyújtásáért felelős;
            
         
               3.
            
            
               IFR (műszeres repülési szabályok) szerinti járat: bármely olyan járat, amelyet a nemzetközi polgári repülésről szóló, 1944. évi Chicagói Egyezmény 2. mellékletében (5) meghatározott műszeres repülési szabályok szerint működtetnek;
            
         
               4.
            
            
               látvarepülési szabályok (VFR) szerinti járat: bármely olyan járat, amelyet a nemzetközi polgári repülésről szóló, 1944. évi Chicagói Egyezmény 2. mellékletében (6) meghatározott látvarepülési szabályok szerint működtetnek;
            
         
               5.
            
            
               légtérosztályozás: a légtérnek meghatározott kiterjedésű légiforgalmi szolgálati légterek szerinti, betűrend szerinti megjelölésű osztályozása, amelyeken belül meghatározott típusú járatokat lehet működtetni, és amelyek vonatkozásában külön légiforgalmi szolgálat és működési szabályzat kerül meghatározásra. A légiforgalmi szolgálati légterek osztályozása A-tól G osztályig történik a nemzetközi polgári repülésről szóló, 1944. évi Chicagói Egyezmény 11. melléklete 2. fejezete (6) bekezdése 1. pontjában (7) közölt meghatározás szerint.
            
         3. cikk
   A légtér 195-ös repülési szint fölötti osztályozása
   (1)   A tagállamok az osztályozáskor a teljes 195-ös repülési szint fölötti légteret C osztályú légtérnek minősítik.
   (2)   A tagállamok a 4. cikk értelmében biztosítják, hogy a C osztályú légtérben IFR és VFR szerinti járatok engedélyt kaphassanak a működésre, hogy ezen járatok mindegyike fel legyen szerelve légiforgalmi ellenőrző egységgel, illetve hogy az IFR szerinti járatok el legyenek különítve más IFR szerinti járatoktól és a VFR szerinti járatoktól.
   A VFR szerinti járatokat el kell különíteni az IFR szerinti járatoktól, és légiforgalmi tájékoztatást kell kapniuk más VFR szerinti járatokról.
   4. cikk
   A 195-ös repülési szint fölötti VFR szerinti járatok engedélyezése
   A tagállamok adott esetben a légtérben a 195-ös repülési szint fölött légtérfoglalást foganatosíthatnak a VFR szerinti járatok esetleges engedélyezése céljából.
   A 195-ös repülési szint fölötti légtérben, beleértve a 285-ös és az addig tartó repülési szintet, a tagállamok által létrehozott és a vonatkozó légiforgalmi információs kiadványokban közzétett engedélyezési eljárásokkal összhangban a VFR szerinti járatok szintén kaphatnak engedélyt a felelős légiforgalmi szolgálati egységtől.
   5. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő 20. napon lép hatályba.
   Ezt a rendeletet 2007. július 1-től kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2006. május 11-én.
      
         
            a Bizottság részéről
         
         Jacques BARROT
         
         
            alelnök
         
      
   
   
      (1)  HL L 96., 2004.3.31., 20. o.
   
      (2)  HL L 96., 2004.3.31., 1. o.
   
      (3)  Tizenharmadik kiadás – 2001. július. www.icao.int
   
      (4)  Tizedik kiadás – 2005. július. www.icao.int
   
      (5)  Tizedik kiadás – 2005. július. www.icao.int
   
      (6)  Tizedik kiadás – 2005. július. www.icao.int
   
      (7)  Tizenharmadik kiadás – 2001. július. www.icao.int